CELEX: 62021CN0477
Language: et
Date: 2021-08-03 00:00:00
Title: Kohtuasi C-477/21: Eelotsusetaotlus, mille on esitanud Miskolci Törvényszék (Ungari) 3. augustil 2021 – IH versus MÁV-START Vasúti Személyszállító Zrt.

22.11.2021   
            
            
               ET
            
            
               Euroopa Liidu Teataja
            
            
               C 471/19
            
         
      Eelotsusetaotlus, mille on esitanud Miskolci Törvényszék (Ungari) 3. augustil 2021 – IH versus MÁV-START Vasúti Személyszállító Zrt.
      (Kohtuasi C-477/21)
      (2021/C 471/27)
      Kohtumenetluse keel: ungari
      
         Eelotsusetaotluse esitanud kohus
      
      Miskolci Törvényszék
      
         Põhikohtuasja pooled
      
      
         Hageja: IH
      
         Kostja: MÁV-START Vasúti Személyszállító Zrt.
      
         Eelotsuse küsimused
      
      
                  1.
               
               
                  Kas Euroopa Parlamendi ja nõukogu direktiivi 2003/88/EÜ tööaja korralduse teatavate aspektide kohta (1) artiklit 5 koostoimes [Euroopa Liidu põhiõiguste] harta artikli 31 lõikega 2 tuleb tõlgendada nii, et [selle direktiivi] artiklis 3 ette nähtud igapäevane puhkus on osa iganädalasest puhkeajast?
               
            
                  2.
               
               
                  Või kas direktiivi [2003/88] artiklit 5 koostoimes harta artikli 31 lõikega 2 tuleb tõlgendada nii, et vastavalt selle direktiivi eesmärgile on selles artiklis ette nähtud üksnes minimaalne iganädalane puhkeaeg, see tähendab, et iganädalane puhkeaeg peab olema vähemalt 35 tundi järjest, kui ei esine objektiivseid, tehnilisi või töökorraldusega seotud põhjuseid, mis selle välistavad?
               
            
                  3.
               
               
                  Kas direktiivi [2003/88] artiklit 5 koostoimes harta artikli 31 lõikega 2 tuleb tõlgendada nii, et kui liikmesriigi õiguses ja kohaldatavas kollektiivlepingus on ette nähtud vähemalt 42 tunni pikkune pidev iganädalane puhkeaeg, on kohustuslik anda pärast tööd, mis on tehtud iganädalasele puhkeajale eelneval tööpäeval, ka igapäevast 12-tunnist puhkust, mis on tagatud koos selle puhkeajaga asjaomases liikmesriigi õiguses ja kohaldatavas kollektiivlepingus, kui ei esine objektiivseid, tehnilisi või töökorraldusega seotud põhjuseid, mis selle välistavad?
               
            
                  4.
               
               
                  Kas direktiivi [2003/88] artiklit 3 koostoimes harta artikli 31 lõikega 2 tuleb tõlgendada nii, et töötajal on õigus ka minimaalsele puhkeajale, mida tuleb anda 24 tunni jooksul, juhul kui ta ei ole mingil põhjusel järgneva 24 tunni jooksul kohustatud töötama?
               
            
                  5.
               
               
                  Kui vastus neljandale küsimusele on jaatav, siis kas direktiivi [2003/88] artikleid 3 ja 5 koostoimes harta artikli 31 lõikega 2 tuleb tõlgendada nii, et igapäevase puhkust [tuleb] anda enne iganädalast puhkeaega?
               
            
         (1)  ELT 2003, L 299, lk 9; ELT eriväljaanne 05/04, lk 381.